หนี้สาธารณะขยับติด60วันเพิ่ม2.6แสนล.
ยอดหนี้เดือน เม.ย. พุ่งสูง 1.44 แสนล้านบาท เพิ่มเป็นเดือนที่ 2 ติดต่อกันเป็นยอดสูงถึง 2.66 แสนล้านบาท
21 มิ.ย. 2555

ยอดหนี้เดือน เม.ย. พุ่งสูง 1.44 แสนล้านบาท เพิ่มเป็นเดือนที่ 2 ติดต่อกันเป็นยอดสูงถึง 2.66 แสนล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ยอดหนี้สาธารณะคงค้าง ณ วันที่ 30 เม.ย. 2555 มีจำนวน 4.61 ล้านล้านบาท หรือคิดเป็น 42.40% ของอัตราการขยายตัวทางเศรษฐกิจ (จีดีพี) โดยเป็นหนี้ของรัฐบาล 3.41 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.03 ล้านล้านบาท หนี้รัฐวิสาหกิจที่เป็นสถาบันการเงิน 1.58 แสนล้านบาท และหนี้หน่วยงานอื่นของรัฐ 7,080 ล้านบาท
เมื่อเปรียบเทียบกับเดือนก่อนหน้า หนี้สาธารณะเพิ่มขึ้นสุทธิ 1.41 แสนล้านบาท โดยหนี้ของรัฐบาลเพิ่มขึ้น 1.44 แสนล้านบาท 328.48 ล้านบาท ที่เหลือเป็นหนี้ของรัฐวิสาหกิจและหน่วยงานอื่น 
ทั้งนี้ ในช่วง 2 เดือนที่ผ่านมาเดือน มี.ค. และ เม.ย. 2555 หนี้สาธารณะเพิ่มขึ้นถึง 2.66 แสนล้านบาท โดยเป็นผลมาจากการกู้เพื่อชดเชยการขาดดุลงบประมาณ 2555 วงเงิน 4 แสนล้านบาท
นอกจากนี้ ยังเพิ่มจากการกู้เงินจากการออก พ.ร.ก.แก้ไขน้ำท่วม 3.5 แสนล้านบาท และ พ.ร.ก.ประกันภัยพิบัติอีก 5 หมื่นล้านบาท
ขณะเดียวกัน สบน.ได้บริหารจัดการหนี้ภาครัฐประจำเดือน เม.ย.ด้วยการกู้เงินเพื่อชดเชยการขาดดุลงบประมาณ โดยการออกพันธบัตรรัฐบาล 4.44 หมื่นล้านบาท พันธบัตรออมทรัพย์ 362 ล้านบาท และตั๋วสัญญาใช้เงินระยะยาว 3.58 หมื่นล้านบาท และกู้เงินเพื่อให้การรถไฟฟ้าขนส่งมวลชนแห่งประเทศไทย (รฟม.) กู้ต่อ 1,815 ล้านบาท เพื่อจัดทำโครงการรถไฟฟ้าสายสีน้ำเงิน นอกจากนี้ได้ปรับโครงสร้างหนี้เงินกู้ภายใต้แผนปฏิบัติการไทยเข้มแข็ง 1.5 หมื่นล้านบาท